Vermiste Kaap Agri-bestuurder opgespoorMorne Olivier. Foto: Verskaf Morne Olivier, die 42-jarige inwoner van Ceres in die Wes-Kaap en junior bestuurder by Kaap Agri wat sedert Maandag vermis was, is veilig opgespoor. Sers. Noloyiso Rwexana, woordvoerder van die polisie, het dié nuus aan Maroela Media bevestig. “Die vermiste persoon is Vrydag in Richardsbaai aangetref. Hy is ongedeerd en met sy familie herenig,” het Rwexana gesê. Sy broer, Andries Olivier, het dié nuus op Facebook bevestig. “Morné is veilig en op pad huis toe. Baie dankie vir almal se belangstelling en ondersteuning.” Annalize Olivier, Morné se vrou, kon nie vir kommentaar bereik word nie. Maroela Media het vroeër berig Morne is Maandag teen 11:38 vir die laaste keer by sy werkplek in De Doorns gesien. “Hy het aan sy kollegas gesê hy voel nie lekker nie en gaan ry om iets by die apteek te kry. Hy het sy beursie saam met hom gevat, maar sy selfoon by die werk gelaat,” het Annalize gesê. Volgens Annalize kom haar man gewoonlik saans teen 18:30 tuis. “Die mense by sy werk het my net voor dit gebel en gevra of ek weet waar hy is, want niemand het hom weer gesien vandat hy apteek toe sou gaan nie en sy selfoon het nog daar gelê. Hulle wou weet of hy dalk deurgery het huis toe aangesien hy nie goed gevoel het nie.” Annalize het dadelik in haar motor geklim en na Morne se werkplek gery waar sy en Morne se kollegas deur kringtelevisiebeeldmateriaal gekyk het. Sy het Morne dieselfde aand by die De Doorns-polisiestasie as vermis aangemeld.